Константин Величков
XXII. Каква ще бъде новата година…

chitanka.info

Каква ще бъде новата година,

не ща да знам. Не може тя по-зла

да бъде от оная, що измина:

отдавна са прелели моите тегла.

В надеждата не вярвам. Тя е дума,

която не намира в мен отклик,

и радостта чудовищна е глума,

измислена от някой зъл език.

Но топло сила прося аз от бога,

да сдържа тайно в своите гърди

плачът, що кърти мойта участ строга,

и да не видя подлите врази

злорадо да ликуват, че не мога

да нося твърдо своите беди.

Издание:

К. Величков. Съчинения в пет тома. Подбор и редакция: Илия Тодоров. Български писател, С. 1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.